Musk spog met nuwe breinskyfies (en wil self een hê)(Grafika: Neuralink) Die tegno-miljardêr Elon Musk sê die koordlose breinskyfie wat sy Neurolink-maatskappy ontwikkel het, sal na verwagting binne ses maande met kliniese proewe op mense begin. Neurolink ontwikkel die skyfie wat gestremde pasiënte volgens die maatskappy sal toelaat om met die hulp van ŉ rekenaar weer te beweeg en te kommunikeer. Volgens Musk sal dit ook mense se sig kan help herstel. Die skyfie, wat in die brein ingeplant word, sal mense in staat stel om deur net hul gedagtes met die rekenaar te kommunikeer. “Ek dink ons het die meeste van die dokumentasie by die Amerikaanse voedsel-en-medisyneowerheid (FDA) ingedien en binne naastenby ses maande sal ons waarskynlik die eerste Neuralink in ŉ mens kan hê,” het Musk tydens ŉ voorlegging van die maatskappy gesê. “Ons het hard gewerk om gereed te wees vir ons eerste mens [se skyfie-inplanting] en ons wil uiteraard geweldig versigtig wees – en seker dat dit goed gaan werk voor ons dit in ŉ mens inplant,” het hy gesê. (Foto: Jonathan Raa/NurPhoto/AFP) Musk, wat die sosialemediareus Twitter verlede maand gekoop het en ook SpaceX, Tesla en verskeie ander maatskappye besit, is bekend daarvoor dat hy ambisieuse voorspellings oor sy maatskappye maak – waarvan verskeie daarvan dan nie werklikheid word nie. In Julie 2019 het hy die versekering gegee dat Neuralink in 2020 die eerste menslike proewe sal kan doen. Die prototipes, naastenby die grootte van ŉ muntstuk, is reeds in die skedels van ape ingeplant. “I think it would be pretty funny if all Musk’s recent tweets had been transmitted by him and typed by a monkey.”https://t.co/Brh5ehIEYo — MAT HONAN (@mat) November 30, 2022 By die Neuralink-voorlegging het die maatskappy verskeie ape gewys wat basiese videospeletjies “speel” of ŉ rekenaarmerker deur die Neuralink-inplanting beweeg. “Ons gaan aanvanklik iemand in staat stel wat byna geen vermoë het om hul spiere te beweeg nie … en hulle dan in staat stel om hul foon vinniger te benut as iemand wat hul hande kan gebruik,” sê Musk. “So wonderbaarlik as wat dit mag klink, is ons vol vertroue dat dit moontlik is om volle liggaamlike funksionaliteit te herstel by iemand wie se rugmurg beskadig is.” Benewens die moontlikheid dat dit neurologiese siektes kan behandel, is Musk se eindelike doelwit om te verseker dat mense uiteindelik nie deur kunsmatige intelligensie oorweldig word nie. Verskeie ander maatskappye werk aan soortgelyke tegnologie. Synchron het in Julie aangekondig dat hy die eerste breinmasjien-koppelvlak in die VSA ingeplant het. Musk het tydens die aankondiging ook gesê hy sal self een van die skyfies laat inplant, ŉ stelling wat hy daarna op Twitter herhaal het. Kanye West van Twitter afgeskop Kanye West. (Foto: Dimitrios Kambouris/Getty Images/AFP) Die eksentrieke miljardêr bemoei hom intussen ook met omstrede twiets op die sosialemediaplatform wat hy deesdae besit. Hy het die omstrede kletsrymer Kanye West Vrydag van Twitter afgeskop weens “aanhitsing tot geweld”. Dít nadat die musikant ŉ foto gedeel het van wat lyk soos ŉ swastika gemeng met die Dawidster. West het die plasing gemaak enkele ure ná ŉ onderhoud met Alex Jones, ŉ aanhanger van samesweringsteorieë, waarin hy sy “liefde” vir Nazi’s en bewondering vir Adolf Hitler te kenne gegee het. Die kletsrymer het ook ŉ foto van ŉ hemplose Musk, wat met water gespuit word, gedeel. Die onderskrif lui: “Kom ons onthou dit altyd as my laaste twiet.” BREAKING: @KanyeWest has been permanently suspended from Twitter pic.twitter.com/eGTe3wk82x — Jack Posobiec ???????? (@JackPosobiec) December 2, 2022 Musk het in reaksie gesê die opskorting van die rekening is weens die aanhitsing tot geweld en nie omdat West ŉ “onvleiende” foto van hom gedeel het nie. Musk is ŉ uitgesproke voorstander van vryheid van spraak en het al by herhaling benadruk dat hy glo alle inhoud – wat deur wetgewing toegelaat word – moet op Twitter toegelaat word. In sy onderhoud het West, deesdae bekend as Ye, ŉ swart masker gedra wat sy hele gesig bedek het. Hy het uitgevaar oor sonde, pornografie en die duiwel. “Ek hou van Hitler,” het hy verskeie kere gesê. West het vantevore al daarop gesinspeel dat hy daarna mik om in 2024 Amerikaanse president te word. Hy is uitgesproke oor sy stryd met geestesprobleme en sy wispelturige gedrag wek groot kommer.